text: - Efter så mange kampe uden sejr er det en kæmpe forløsning. Der var en superdejlig stemning i omklædningsrummet. Vi kom desværre bagud, men i modsætning til før viser vi super god moral og kommer tilbage i kampen og får vendt det. At målet kom lige efter deres gør, at vi får troen på det igen, sagde målscorer Søren Philipp til bold.dk efter søndagens kamp mod Brønshøj på Hjørring Stadion. Sejren falder på et ekstremt tørt sted: holdet har ikke vundet de seneste otte kampe i streg, og lå inden søndagens kamp som bundprop i Betsafe Ligaen. Det er der ændret på nu: nu ligger FC Hjørring næstsidst med 11 point, ét point foran AB. Det andet nordjyske hold i 1. division, Hobro, har haft en forrygende start på sæsonen, og var på et tidspunkt udråbt som oprykkerkandidater. Men holdet har tabt lidt momentum, og i søndagens udekamp mod Vejle Boldklub Kolding blev det til et nederlag på 2-0. Det placerer Hobro midt i tabellen på en 7. plads med 18 point.
summary: Efter otte kampe uden sejr lykkedes det endelig FC Hjørring at få hul på bylden.